Traficul va fi redeschis după aproape o jumătate de an în care s-au făcut lucrări de consolidare, au precizat reprezentanţii Primăriei Capitalei pentru Radio România Actualităţi, preluat de Rador.
Va fi reluată şi circulaţia tramvaielor de pe linia 41, pe ambele sensuri, fără macaz.
Lucrările la Podul Grant au început în octombrie 2023, cu scopul de a reabilita și consolida structura care se afla în pericol de prăbușire. Podul, care facilitează atât circulația vehiculelor, cât și a tramvaielor, a necesitat intervenții ample pentru siguranța și fluidizarea traficului, a precizat Primăria Capitalei.
Închiderea temporară a circulației pe Podul Grant a afectat semnificativ traficul din zonă care a necesitat rute alternative pentru vehicule și ajustări ale traseelor mijloacelor de transport în comun. Primarul general al Capitalei, Nicușor Dan, a promis că lucrările se vor finaliza în martie 2024.
Podul Grant asigură legătura între vestul şi nordul Bucureştiului, peste liniile CFR din zona Gării de Nord, amintește RRA.